झारखंड के गांवों में लोकप्रिय है दीदी बैंक  
झारखंड के पश्चिम सिंहभूम जिले के गांवों में दीदी बैंक के नाम से चर्चित महिलाओं का सहकारी बैंक काफी लोकप्रिय हो रहा है।
झारखंड के पश्चिम सिंहभूम जिले के गांवों में दीदी बैंक के नाम से चर्चित महिलाओं का सहकारी बैंक काफी लोकप्रिय हो रहा है। सहकारी बैंक की शुरुआत एक साल पहले ही हुई थी लेकिन इसकी लोकप्रियता दूर-दूर तक फैल रही है।  बैंक की निदेशक तथा सचिव बेरोनिका लाकरा ने कहा कि महिला निजी सहकारी बैंक नौ जुलाई 2009 को पंजीकृत हुआ था। इसमें 87 स्वयं सहायता समूह के 847 सदस्य शामिल हैं। ब्लाक में कुल स्वयं सहायता समूह की संख्या 135 हैं।  बैंक का परिचालन महिला करती है और इसके निदेशक मंडल तथा सदस्यों में केवल महिलाएं हैं।  लाकरा ने बताया कि सदस्यों के 125 रुपये की सदस्यता योगदान से बैंक का गठन हुआ है जो हर महीने की चार एवं 12 तारीख का कार्य करता है। स्वयं सहायता समूह हर महीने में न्यूनतम 100 रुपये जमा करता है।  इसके सदस्य 35 गांव में फैले हैं। शेष बचे स्वयं सहायता समूह :एसएचजी: को इसमें शामिल किये जाने के प्रयास जारी हैं। उन्होंने कहा कि बैंक एसएचजी के जरिये कर्ज का वितरण करता है और वह 10 महीने के भीतर सदस्यों द्वारा ऋण के पुनर्भगतान की जिम्मेदारी लेता है।  एक सवाल के जवाब में लाकरा ने कहा कि 11 सदस्यीय निदेशक मंडल सदस्य के आवेदन पर विचार करता है और कर्ज की मंजूरी देने से पहले एसएचजी से इस बारे में चर्चा करता है।  निदेशक ने बताया कि बैंक 100 रुपये पर एक रुपये का ब्याज लेता है जो गरीबों के लिए अनुकूल है।  बैंक 100 रुपये सालाना की प्रीमियम पर बीमा कवर देता है। इसके तहत आपात स्थिति या परिवार के किसी सदस्य की मौत पर 1,500 रुपये दिए जाते हैं।  बहरहाल, लाकरा ने कार्यालय नहीं होने के कारण बैंक का कामकाज नियमित नहीं होने को लेकर अफसोस जताया।  हालांकि बैंक ने अबतक राज्य सरकार की मदद नहीं ली है लेकिन अब उसने बुनियादी ढांचे के निर्माण के लिये राज्य सरकार से संपर्क करने का निर्णय किया है।